《戏赠江仲嘉司兵》
宋代·程俱

君不见谢公栖迟乐东土，起作司马征西府。莫年谈笑有穰孙，鹤唳风声走强虏。

又不见子猷剡川高兴阑，肯随鹤书落人间。不知骑曹底官职，朝来拄颊看西山。

平生清真翠岩老，泉石膏肓偶同调。岁寒落落见孤松，不忍低眉宁枯槁。

年来无米继朝炊，闻说吴兴富鱼稻。不妨来作古司兵，士卒投醪止凫藻。

美哉洋洋霅溪水，秋塘百里荷花绕。当年钓徒放浪处，醉目悠然送归鸟。

斯人不死世不识，往往凌波弄瑶草。君方参同佐龙虎，我欲治荒种梨枣。

会当月夜见庞眉，一笑超然凌八表。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。